Vegagerðin lítur ástandið á Breiðafjarðarferjunni Baldri alvarlegum augum, og fundar með Sæferðum um málið á morgun. Framkvæmdastjóri þjónustusviðs Vegagerðarinnar segir að óvíst sé hvort ástæða sé til að stöðva siglingar ferjunnar að svo búnu, hún kveðst þó áhyggjufull yfir öryggismálum um borð.
Vegagerðin fundar með Sæferðum um öryggismál um borð í Breiðafjarðarferjunni Baldri á morgun. Bergþóra Kristinsdóttir, framkvæmdastjóri þjónustusviðs Vegagerðarinnar segir að stofnunin líti ástandið alvarlegum augum. Vegagerðin ber ábyrgð á ferjuflutningunum og styrkir reksturinn yfir vetrarmánuðina.
Baldur bilaði á laugardaginn, rétt fyrir utan Stykkishólm, með rúmlega hundrað farþega innanborðs. Skipið var fest við akkeri um 2-300 metra frá landi í næstum sex klukkustundir. Það hefur oft orðið vélarvana, og í úttekt fréttaskyringarþáttarins kveiks í vetur vöknuðu margar spurningar um öryggi ferjunnar, meðal annars um að hún gæti lagst á hliðina.
Kemur til greina að hreinlega taka ferjuna úr umferð þar til búið er að leysa þetta?
Það er voðalega erfitt að segja til um það vegna þess að við erum að skoða stöðuna þessar klukkustundirnar og dagana og erum að velta öllu upp.
En þið teljið ekki að öryggi farþega sé í bráðri hættu?
Við vonum að svo sé ekki, en við erum auðvitað að skoða og fara yfir öll mál. Okkur finnst þetta mjög alvarlegt, og lítum þetta mjög alvarlegum augum.
Vegagerðin lítur ástandið á Breiðafjarðarferjunni Baldri alvarlegum augum, og fundar með Sæferðum á morgun. Framkvæmdastjóri þjónustusviðs Vegagerðarinnar segir óvíst að ástæða sé til að stöðva siglingar ferjunnar að svo búnu. Hún kveðst þó áhyggjufull yfir öryggismálum um borð.